《和汤无邪》
宋代·廖行之

东风习习初春天，流澌冻解兴鱼潜。
池波生绿纹漪涟，和气已觉弥天渊。
人间佳处不独此，我有嘉客称世贤。
怀归不肯依刘表，满怀貯月清光皎。
君行天下眼力高，泰山自见秋毫小。
往时祖烈通帝震，凛凛奚啻霜松清。
力扶彝伦正皇极，精贯日月伊忠诚。
声弥宇宙身卑下，贪天下愿群龙驾。
功高德厚愈流光，谁信幽潜空厚夜。
吾闻丹穴多祥鸾，正论世济非论官。
惭卿惭长彼何事，五公四世嗤新安。
欣然如君食旧德，澜翻自诡真奇特。
潇湘江上忽相逢，熬游远自蚕丛国。
诗豪气侠负家传，平生重义不重钱。
千金万镒随手尽，南来祗有两臂全。
且言昔与吾兄别，相勉相期皆远业。
六年万里天西南，历井扪参淅今接。
故人已作骑箕英，憔悴倦游谁可伦。
风波险阻厌蜀道，恨不泽国归垂纶。
如今岂乏资身策，家在吴江天一域。
床头金尽何足言，气干牛斗心金石。
不须伍举谈班荆，开心见胆须真情。
交游衮衮半朝露，家有谏省真难兄。
听君话言坐未定，投我新篇富嘲咏。
我思伯氏不可作，君为感叹岂其命。
自惭无力空殷勤，扶摇孰起垂天云。
愧无词华堪掞庭，安得琼琚持报君。

作者简介：廖行之（1137～1189） ，字天民，号省斋，南宋衡州（今湖南省衡阳市）人。孝宗淳熙十一年（1184）进士，调岳州巴陵尉。未数月，以母老归养。告满，改授潭州宁乡主簿，未赴而卒，时淳熙十六年。品行端正，留心经济之学。遗著由其子谦编为《省斋文集》十卷，已佚。